જોકે બીજી તરફ એ વાતમાં પણ કોઈ શંકા નથી કે મંુબઈ મહાનગપાલિકાની ચૂંટણીમાં મહારાષ્ટ્રના મુખ્યપ્રધાન દેવેન્દ્ર ફડણવીસ સૌથી લોકપ્રિય અને મજબૂત નેતા તરીકે બહાર આવ્યા છે. એવુ અનુમાન લગાવવામાં આવી રહ્યું છે કે ફડણવીસ અને વડા પ્રધાન મોદીના કારણે ભાજપને મુંંબઈ મહાનગરપાલિકામાં ૮૨ સીટ મળી છે. મુંબઈની ચૂંટણીમાં ગુજરાતી મતદારોએ ભાજપને દિલ ખોલીને સમર્થન આપ્યું અને તેના કારણે જ આઠ પટેલ, ચાર શાહ અને એક મહેતા ઉમેદવાર ચૂંટાઈ આવ્યા છે. તેવી જ રીતે ઉત્તર ભારતના મતદારોએ પણ આ વખતે ભાજપ તરફી મતદાન કર્યું હો‍વાનું જાણવા મળે છે. અગાઉ ઉત્તર ભારતના મતદારો કોંગ્રેસ તરફી હતા. તેઓમાં આ વખતે પરિવર્તન જોવા મળ્યું હતું. ભાજપના આ વખતના વિજયને એટલા માટે ચમત્કારિક માનવામાં આવે છે કે આ અગાઉ ભાજપ મુંબઈમાં ૭૦થી વધુ સીટ પર ચૂંટણી લડ્યુ જ ન હતુ. શિવસેના આ વખતે ભાજપને વધુ ૧૦ સીટ આપી સમજૂતી કરવા માગતી હતી પણ સમજુતી ન થતા ભાજપે ૨૧૧ સીટ પર તેના ઉમેદવાર ઊભા રાખ્યા હતા.